
DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU
Pielikums
Priekšlikumi/ierosinājumi un atbildes apspriedei ar piegādātājiem – par plānoto atklātu konkursu  “Būvprojekta “Svētes upes gultnes pārtīrīšana, krastu erozijas novēršana un caurplūdes atjaunošana, un kompleksi pretplūdu pasākumi Tērvetes ielas rajonā, Jelgavā” izstrāde un autoruzraudzība” (id.Nr. JVP 2026/88/AK/apspriede)


Jautājumi par atklātu konkursu “Būvprojekta “Svētes upes gultnes pārtīrīšana, krastu erozijas novēršana un caurplūdes atjaunošana, un kompleksi pretplūdu pasākumi Tērvetes ielas rajonā, Jelgavā” izstrāde un autoruzraudzība”:

1) Atsevišķos posmos Jelgavas valstspilsētas pašvaldības robeža virzās pa Svētes upes vidu. Vai darbi šajos posmos jāparedz tikai līdz upes vidum? Vai darbu rezultātā (gultnes pārtīrīšana vai citi darbi) ir pieļaujams skart Jelgavas novada pašvaldības teritorijā esošus īpašumus?
ATBILDE: Projektēšanas gaitā izvēlētie risinājumi izstrādājami, ievērojot projekta mērķi un tehnisko pamatotību Izstrādājot būvprojektu izvērtējami risinājumi abos Svētes upes krastos, ja tas ir tehniski nepieciešams projekta mērķa sasniegšanai. Gadījumos, kad administratīvā robeža sakrīt ar Svētes upes viduslīniju un izpētes gaitā konstatēts, ka projekta mērķa sasniegšanai nepieciešami risinājumi abos upes krastos, projektēšanas gaitā jāparedz attiecīgi risinājumi arī ārpus Jelgavas valstspilsētas administratīvās teritorijas. Ja projektēšanas gaitā tiks konstatēta šāda nepieciešamība, risinājumi būs saskaņojami ar Jelgavas novada pašvaldību un citiem iesaistītajiem zemes īpašniekiem atbilstoši normatīvo aktu prasībām.

2) Pašvaldības īpašumā un tiesiskā valdījumā ir tikai daļa no Svētes upei piegulošajiem zemju īpašumiem. Daļa no īpašumiem, kuros tiks paredzēti pārtīrīšanas darbi, ir fiziskajām un juridiskajām personām piederoši nekustamie īpašumi. Būvprojekts minimālā sastāvā ir jāsaskaņo ar visiem zemju īpašniekiem. Vai pašvaldība nodrošinās visu iesaistīto īpašnieku kontaktinformāciju (vārds uzvārds, juridiskas personas nosaukums, telefona numurs un/vai epasta adrese)?
ATBILDE: Ja projektēšanas gaitā tiks skarti zemes īpašumi Jelgavas valstspilsētas administratīvajā teritorijā, pašvaldība savas kompetences un iespēju robežās sniegs atbalstu, nodrošinot tās rīcībā esošo informāciju par iesaistītajiem zemes īpašniekiem, tai skaitā kontaktinformāciju, ciktāl tās izpaušana ir pieļaujama saskaņā ar normatīvajiem aktiem.

3) Arī tehniskās specifikācijas 3.3.17. punkts nosaka, ka “tehniskos risinājumus paredzēt ievērojot nekustamo īpašumu kadastra robežas” un tikai “atkāpju gadījumā risinājumu saskaņot ar Pasūtītāju un nekustamo īpašumu īpašniekiem”. Vai tas nozīmē, ka darbi maksimāli jāplāno tikai pašvaldības zemē?
ATBILDE: Tehniskās specifikācijas 3.3.17. punkta mērķis ir paredzēt tehniskos risinājumus, maksimāli ievērojot esošās Jelgavas valstspilsētas pašvaldības nekustamo īpašumu robežas. Ja projektēšanas gaitā tiek konstatēts, ka projekta mērķa sasniegšanai tehniski nepieciešams paredzēt risinājumus arī ārpus pašvaldības nekustamo īpašumu robežām, attiecīgie risinājumi ir jāsaskaņo ar Pasūtītāju un iesaistītajiem zemes īpašniekiem atbilstoši normatīvo aktu prasībām. Papildināts TS 3.3.17. punkts. 

4) Tehniskās specifikācijas 3.2.3. punkts paredz, ka upes gultnes dziļuma un gultnes profila mērījumus jāveic izmantojot hidroakustiskās tehnoloģijas. Vai ir pieļaujama gultnes dibena un profilu uzmērījumi izmantojot RTK GPS tehnoloģiju?
ATBILDE: Jā, ir pieļaujama arī Svētes upes gultnes dziļuma un gultnes profila uzmērīšana, izmantojot RTK GPS tehnoloģiju, ja tā nodrošina projektēšanai nepieciešamo uzmērījumu precizitāti un kvalitāti. Tehniskās specifikācijas 3.2.3. punkts ir precizēts, paredzot iespēju izmantot hidroakustiskās tehnoloģijas vai RTK GPS tehnoloģiju, kā arī nosakot, ka izvēlētā uzmērīšanas tehnoloģija pirms darbu uzsākšanas jāsaskaņo ar Pasūtītāju.

5) Tehniskās specifikācijas 3.2.4. punktā noteikts, ka papildus var izmantot esošos šķērsprofilu uzmērījumu datus no “Svētes upes atveseļošanās plāna” un ka šos materiālus Pasūtītājs nodrošinās pēc līguma noslēgšanas. Ar kādu attālumu vienam no otra atveseļošanās plānā ir veikta upes šķērsprofilu uzmērīšana?
ATBILDE: "Svētes upes atveseļošanās plāna" materiāli Pretendentam tiks nodoti pēc līguma noslēgšanas un ir izmantojami tikai kā informatīvs un izpētes materiāls. Minētais plāns ir izstrādāts upes izpētes vajadzībām, nevis būvprojekta izstrādei vai būvdarbu veikšanai, tādēļ tajā iekļautie šķērsprofilu uzmērījumi nav veikti ar regulāru attālumu. Šķērsprofilu izvietojums ir noteikts atbilstoši izpētes mērķiem un konkrētās teritorijas īpatnībām, līdz ar tas nav izmantojams kā pamats būvprojekta uzmērījumu apjoma vai metodikas noteikšanai.

6) Tehniskās specifikācijas 3.2.5. punkts nosaka, ka hidroloģiskos aprēķinus jāveic “balstoties uz nokrišņu datiem LVĢMC vai veikt atbilstoši LBN 224-15”. Lūdzu skaidrot, uz kādiem LVĢMC nokrišņu datiem balstoties ir jāveic hidroloģiskie aprēķini? Kur iegūt šos datus? Kāda aprēķinu metodika ir izmantojama veicot hidroloģiskos aprēķinus “balstoties uz nokrišņu datiem LVĢMC”?
ATBILDE: Ar tehniskajā specifikācijā minētajiem LVĢMC datiem ir domāti LVĢMC pieejamie meteoroloģiskie un hidroloģiskie dati, kas nepieciešami hidroloģisko aprēķinu veikšanai un izvēlētās aprēķinu metodikas piemērošanai. Konkrēto datu apjomu un aprēķinu metodiku nosaka Izpildītājs atbilstoši projektēšanas uzdevumam un spēkā esošo normatīvo aktu prasībām, tai skaitā LBN 224-15 "Meliorācijas sistēmas un hidrotehniskās būves", ja tas ir piemērojams.  Tehniskās specifikācijas 3.2.5. punkts ir attiecīgi precizēts.

7) Tehniskās specifikācijas 3.2.5. punkts nosaka, ka jāprognozē applūstošās teritorijas pie vidējiem un maksimāliem nokrišņu radītiem ūdens līmeņiem. “Applūstošā teritorija” Aizsargjoslu likuma un MK noteikumu nr. 406 “Virszemes ūdensobjektu aizsargjoslu noteikšanas metodika” izpratnē ir teritorija, kura applūst pie aplēses ūdens līmeņa ar varbūtību vismaz reizi 10 gados (10% applūduma varbūtība). Lūdzu skaidrot, kāpēc applūstoša teritorija ir jāinterpretē atbilstoši nokrišņu datiem nevis atbilstoši normatīvajos aktos noteiktajam regulējumam?
ATBILDE: Tehniskās specifikācijas prasības mērķis nav mainīt vai aizstāt normatīvajos aktos noteikto applūstošās teritorija noteikšanas regulējumu. Prognozējamās applūstošās teritorijas nosakāmas, piemērojot spēkā esošajos normatīvajos aktos noteiktās prasības. Vienlaikus, ņemot vērā projekta mērķi – atjaunot vai pārbūvēt infrastruktūru, kas mazina plūdu risku, applūšanu un krasta eroziju, kā arī veicina pielāgošanos klimata pārmaiņām –, projektēšanas gaitā ir nepieciešams izvērtēt klimata pārmaiņu radīto risku iespējamo ietekmi uz projektētajiem risinājumiem, tai skaitā palielinātu nokrišņu intensitāti, plūdu biežumu un ekstremālus laikapstākļus, izmantojot aktuālos LVĢMC publicētos klimata datus un pašvaldību klimatiskos raksturojumus. Tehniskajā specifikācijā minētie hidroloģiskie un meteoroloģiskie dati ir uzskatāmi par hidroloģisko aprēķinu ievaddatiem, nevis par atsevišķu applūstošo teritoriju noteikšanas metodiku. Tehniskās specifikācijas 3.2.5. punkts ir attiecīgi precizēts.
8) VVD tehniskajos noteikumos ir vides aizsardzības prasība - būvprojekta ģenerālplānā ir jānorāda Svētes upes applūstošās teritorijas ar 10% pārsniegšanas varbūtību esošās robežas atbilstoši LVĢMC Plūdu riska informācijas sistēmas datiem. Un tehniskās specifikācijas 3.2.5. nosaka, ka jāprognozē applūšanas teritorijas/platības pie vidējiem nokrišņu radītiem upes ūdens līmeņiem un maksimāliem nokrišņu radītiem upes ūdens līmeņiem. Vai būvprojektā ir jāuzrāda 3 dažādas applūstošās teritorijas: 1) prognozētā applūstošā teritorija pie vidējiem nokrišņu radītiem upes ūdens līmeņiem; 2) prognozētā applūstošā teritorija pie maksimāliem nokrišņu radītiem upes ūdens līmeņiem un 3) applūstošās teritorijas ar 10% pārsniegšanas varbūtību atbilstoši LVĢMC Plūdu riska informācijas sistēmas datiem?
ATBILDE: Būvprojekts izstrādājams atbilstoši spēkā esošo normatīvo aktu prasībām un Valsts vides dienesta (VVD) tehniskajiem noteikumiem. Atbilstoši VVD tehnisko noteikumu 1.2. punktam būvprojekta ģenerālplānā jānorāda Svētes upes applūstošās teritorijas ar 10 % pārsniegšanas varbūtību esošās robežas atbilstoši LVĢMC Plūdu riska informācijas sistēmas datiem, ciktāl tās šķērso vai piekļaujas projektējamajai teritorijai. Ja applūstošās teritorijas robeža sniedzas ārpus projektējamās teritorijas, tā attēlojama atsevišķā pārskata shēmā uz ortofoto vai kadastra kartes.
Tehniskās specifikācijas 3.2.5. punktā ietvertā prasība par hidroloģisko aprēķinu veikšanu un applūšanas teritoriju prognozēšanu ir paredzēta projektēšanas risinājumu izvērtēšanai un pamatošanai. Būvprojekta sastāvs un tajā attēlojamā informācija nosakāma atbilstoši spēkā esošo normatīvo aktu prasībām un kompetento institūciju izdotajiem tehniskajiem noteikumiem. Tehniskās specifikācijas 3.2.5. punkts ir attiecīgi precizēts.

9) Tehniskās specifikācijas 4.3. punkts nosaka, ka izpildītājs veic topogrāfisko izpēti. Tas nozīmē, ka jāizgatavo augstas detalizācijas topogrāfiskās informācijas (ADTI) plāns mērogā 1:500, uz kura pamatnes jāizstrādā būvprojekts. Lūdzam precīzi definēt uzmērāmo apjomu. Cik platā joslā no Svētes upes krots ir jāveic upei piegulošās teritorijas uzmērīšana? Vai piegulošā teritorija ir jāuzmēra abos upes krastos?
ATBILDE: Izpildītājam ir jāveic topogrāfiskā izpēte tādā apjomā, kas ir pietiekams kvalitatīvai būvprojekta minimālā sastāvā izstrādei un paredzēto risinājumu projektēšanai.
Topogrāfiskās uzmērīšanas apjomu, tai skaitā nepieciešamību veikt uzmērīšanu abos Svētes upes krastos, ja tas ir tehniski nepieciešams projekta mērķa sasniegšanai,  kā arī uzmērāmās teritorijas platumu nosaka Izpildītājs, ievērojot  projektēšanas uzdevumu, spēkā esošo normatīvo aktu prasības un nepieciešamību pamatot projektēšanas risinājumus.

10) Projekta ģenerālplānā ir jāparāda applūstošās teritorijas robeža (VVD tehnisko noteikumu prasība). Atsevišķās vietās applūstošā teritorija iesniedzas līdz pat 0,7 - 1,5km attālumā no Svētes upes krasta. Lūdzu skaidrot, vai ir jāveic arī visas teritorijas ADTI plāna izgatavošana, kas atrodas applūstošajā teritorijā?
ATBILDE: Nē. Prasība būvprojekta ģenerālplānā attēlot applūstošās teritorijas robežu nenozīmē, ka visā applūstošajā teritorijā ir jāveic augstas detalizācijas topogrāfiskās informācijas (ADTI) uzmērīšana. ADTI izstrādājama tādā apjomā, kas nepieciešams kvalitatīvai būvprojekta minimālā sastāvā izstrādei un projektēto risinājumu izstrādei. Applūstošās teritorijas robeža būvprojekta ģenerālplānā attēlojama atbilstoši VVD tehnisko noteikumu prasībām, izmantojot pieejamos datus. Ja applūstošās teritorijas robeža sniedzas ārpus projektējamās teritorijas, tā attēlojama atsevišķā pārskata shēmā uz ortofoto vai kadastra kartes.

11) Tehniskajā specifikācijā 3.3.3. punktā noteikts - paredzēt mitrāju atjaunošanu un uzlabošanu, esošo palieņu atjaunošanu vismaz 26,6ha platībā. Lūdzu skaidrot, kur atrodas atjaunojamie un uzlabojamie mitrāji? Vai jāparedz jaunu mitrāju būvniecība? Uz kuriem no Svētes upē ietekošajiem novadgrāvjiem būtu jāparedz mitrāji? Kurās platībās ir jāparedz esošo palieņu atjaunošana? Kādus darbus jāparedz plānojot palieņu atjaunošanu?
ATBILDE: Tehniskās specifikācijas 3.3.3. punktā minētā prasība par mitrāju atjaunošanu un uzlabošanu, kā arī esošo palieņu atjaunošanu vismaz 26,6 ha platībā ir saistīta ar dabisko hidroloģisko procesu un upes ekosistēmas atjaunošanas pasākumu izvērtēšanu Svētes upes teritorijā. Pasūtītājs iepirkuma dokumentācijai informatīvos nolūkos pievieno grafisko materiālu, kurā attēlotas projekta pieteikuma izstrādes laikā provizoriski identificētās mitrāju teritorijas. Grafiskais materiāls ir informatīvs un projektēšanas gaitā var tikt precizēts, pamatojoties uz izpētes rezultātiem un izvēlētajiem risinājumiem. 
Projektēšanas laikā Izpildītājam, izvērtējot esošo situāciju, hidroloģiskos apstākļus, zemes lietojumu un citus projektēšanai nozīmīgos apstākļus, jānosaka piemērotākās teritorijas mitrāju un palieņu atjaunošanas pasākumu īstenošanai. Projektēšanas gaitā mitrāju un palieņu izvietojums var tikt precizēts, ievērojot projektēšanas rezultātus un projekta mērķi, nodrošinot, ka tiek sasniegta tehniskajā specifikācijā noteiktā prasība par mitrāju atjaunošanu un uzlabošanu, kā arī esošo palieņu atjaunošanu vismaz 26,6 ha platībā. Konkrētas mitrāju un palieņu atjaunošanas teritorijas, tajā skaitā potenciāli piemērotie novadgrāvji un palieņu zonas, nosakāmas projektēšanas un izpētes ietvaros, pamatojoties uz projektēšanas laikā iegūtajiem rezultātiem. 

12) Tehniskās specifikācijas 3.3.6. punktā noteikts, ka vietās, kur ir ienākoši grāvji no pilsētas puses ir jāparedz dabīgie filtri, izmantojot zaļos risinājumus pirms ietekām upē. Lūdzam skaidrot, kādus zaļos risinājumus ir nepieciešamas pielietot. Vai ir nepieciešami risinājumi lietus ūdens uzkrāšanai un kontrolētai novadīšanai (akumulācijas risinājumi), vai arī attīrīšanai un sedimentu uztveršanai (mitrāji, sedimentācijas baseini)?
ATBILDE: Tehniskās specifikācijas 3.3.6. punktā minētie dabīgie filtri un zaļie risinājumi paredzami, lai mazinātu no pilsētas teritorijas ienesto piesārņojošo vielu un suspendēto daļiņu nonākšanu Svētes upē, kā arī, ja nepieciešams, uzlabotu lietusūdeņu apsaimniekošanu. Tehniskā specifikācija neparedz konkrēta zaļā risinājuma obligātu piemērošanu. Konkrētu risinājumu veidu, apjomu un izvietojumu projektēšanas gaitā nosaka Izpildītājs, saskaņojot tos ar Pasūtītāju un balstoties uz veiktās izpētes rezultātiem, esošo situāciju un hidroloģisko izvērtējumu. Atkarībā no konkrētās vietas apstākļiem var tikt izvērtēta dažādu zaļo risinājumu izmantošana, tai skaitā dabiskas filtrācijas zonas, mitrāji, sedimentācijas risinājumi, lietusūdens uzkrāšanas vai regulētas novadīšanas risinājumi.

13) VVD tehnisko noteikumu vides aizsardzības prasības 1.4. un 2.5. punkts nosaka, ka pārtīrīšanas darbu rezultātā iegūto materiālu ir jānovieto ārpus applūstošās teritorijas. Svētes applūstošā teritorija atbilstoši LVĢMC Plūdu riska informācijas sistēmas datiem sniedzas līdz pat Atmodas ielai, 4. līnijai. Atsevišķās vietās līdz pat 0,7 - 1,5km attālumā no Svētes upes krasta. Skatīt attēlu zemāk. Atbilstoši Ingas Grinfeldes “Hidroloģisko un hidraulisko aprēķinu ziņojuma” (tehniskās specifikācijas pielikums) 14. un 15. attēlam, posmā no pik. ~140/00 līdz pik. ~180/00 (~4km garumā) būs jāveic gultnes padziļināšana līdz ~2m dziļāk nekā pastāvošajā situācijā. Tas radīs ievērojamu apjomu izrokamo kubatūru. Lai arī tehniskās specifikācijas 3.3.2. punktā ir noteikts, ka izraktā materiāla novietošanas vietas tiks noteiktas projektēšanas laikā, tomēr lūdzam sniegt precīzāku informāciju (potenciālās pašvaldībai piederošas zemes vienības), uz kurieni plānots pārvietot no gultnes izcelto materiālu, lai sniedzot finanšu piedāvājumu varētu izvērtēt, vai nav vajadzīga arī šo platību uzmērīšana, ja tās atrodas tuvumā applūstošajām teritorijām.

ATBILDE: Izraktā materiāla izvietošanas vietas tiks noteiktas projektēšanas laikā, izvērtējot pieejamos risinājumus un normatīvo aktu prasības. Atsevišķas materiāla izvietošanas vietas uzmērīšanas nepieciešamība nosakāma atbilstoši paredzētajam risinājumam un tam, vai konkrētajā teritorijā tiek paredzēti projektējami zemes darbi vai citas būvprojekta sastāvdaļas.

14) Līguma projekta 4.3.12. punkts paredz, ka autoruzraudzības izpildītājam ir pienākums izstrādāt detalizētos tehniskos risinājumus. Tas ir pretrunā ar Būvniecības likuma 19.2 panta piekto daļu, kas nosaka, ka “ja būvdarbu veicējs pirms būvdarbu uzsākšanas nav pieprasījis būvprojekta papildu detalizācijas izstrādi, viņš ir atbildīgs par iespējamām sekām, kā arī par attiecīgās detalizācijas nodrošināšanu”. Lūdzam no līguma projekta izņemt 4.3.12. punktu, vai koriģēt to.
ATBILDE:
Pasūtītājs ir izvērtējis Pretendenta priekšlikumu. Līguma projekta 4.3.12. punkts netiks svītrots, jo tajā paredzētie pienākumi atbilst autoruzraudzības būtībai. Vienlaikus, lai novērstu dažādas interpretācijas par autoruzraudzības laikā veicamo darbu apjomu, līguma projekta 4.3.12. punkta redakcija tiks precizēta.

